РЕГЛАМЕНТ (ЕО) № 1354/2007 НА СЪВЕТА
от 15 ноември 2007 година
за адаптиране на Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH), във връзка с присъединяването на България и Румъния
(Текст от значение за ЕИП)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Акта за присъединяване от 2005 г., и по-специално член 56 от него,
като има предвид, че:
(1)
Съгласно член 56 от Акта за присъединяване от 2005 г., когато актовете на институциите, приети преди присъединяването, изискват адаптация, дължаща се на присъединяването и необходимите адаптации не са предвидени в Акта за присъединяване или в неговите приложения, необходимите актове се приемат от Съвета, освен ако първоначалният акт е приет от Комисията.
(2)
Регламент (ЕО) № 1907/2006 от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикалите (1) беше приет преди присъединяването на България и Румъния към Европейския съюз и изисква адаптация във връзка с това присъединяване.
(3)
Следователно е целесъобразно да се промени определението на въведено вещество, така че веществата, произвеждани или продавани в България и Румъния преди присъединяването към Европейския съюз да подлежат на същите условия като веществата, произвеждани и продавани в другите държави-членки,
ПРИЕ НАСТОЯЩИЯ РЕГЛАМЕНТ:
Член 1
В член 3, параграф 20, букви б) и в) се заменят със следното:
„б)
е произведено в Общността или в страните, присъединили се към Европейския съюз на 1 януари 1995 г., на 1 май 2004 г. или на 1 януари 2007 г., но не е пускано на пазара от производителя или вносителя поне веднъж за изминалите 15 години преди влизането в сила на настоящия регламент, при условие че производителят или вносителят имат документи, доказващи това;
в)
пуснато е от производителя или вносителя на пазара на Общността или в страните, присъединили се към Европейския съюз на 1 януари 1995 г., на 1 май 2004 г. или на 1 януари 2007 г., преди влизането в сила на настоящия регламент и е било нотифицирано по смисъла на член 8, параграф 1, първо тире от Директива 67/548/ЕИО, но не отговаря на определението за полимер, както е установено в настоящия регламент, при условие че производителят или вносителят имат документи, доказващи това“.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 ноември 2007 година.